ალექსეი ულიუკაევი
ალექსეი ულიუკაევი (რუს. Алексе́й Валенти́нович Улюка́ев; დ. 23 მარტი, 1956, მოსკოვი, რსფსრ, სსრკ) — რუსი სახელმწიფო და პოლიტიკური მოღვაწე, ეკონომიკურ მეცნიერებათა დოქტორი. 2013 წლის 24 ივნისიდან 2016 წლის 15 ნოემბრამდე იყო რუსეთის ეკონომიკური განვითარების მინისტრი. 2000-2004 წლებში იყო ფინანსთა მინისტრის, ალექსეი კუდრინის მოადგილე. 1990-იან წლებში იყო ეგორ გაიდარის აქტიური მომხრე, იყო მისი მრჩეველი ელცინის მთავრობაში, მონაწილეობდა 1990-იანი წლების ეკონომიკური რეფორმების გატარებაში. 2016 წლის 15 ნოემბრიდან ბრალი ედება „Роснефть“-ის დირექტორ იგორ სეჩინისთვის 2 მილიონი დოლარის ოდენობის ქრთამის გამოძალვაში. 2017 წლის 15 დეკემბერს სასამართლომ ულიუკაევს რვა წლით თავისუფლების აღკვეთა და 130 მილიონი რუბლი ჯარიმა მიუსაჯა. 19 დეკემბერს მისმა ადვოკატმა განაჩენი გაასაჩივრა. აპელაციის განხილვის შემდეგ, 2018 წლის 12 აპრილს, მოსკოვის საქალაქო სასამართლომ დაადასტურა განაჩენი, თუმცა, გააუქმა მისი ის ნაწილი, რომლის თანახმადაც ულიუკაევს არ შეეძლო საჯარო სამსახური გათავისუფლებიდან რვა წლის განმავლობაში.